Augustus' mausoleum
Augustus' mausoleum er et antikt gravmæle, som blev rejst af kejser Augustus i 28 f.v.t. Det er det største gravmæle i det antikke Rom. Gravmonumentet var sammen med Ara Pacis og et kolossalt solur en del af Augustus’ byggeprogram på Marsmarken i Rom.
Den cylinderformede bygning måler næsten 90 m i diameter og skal have været 40 m højt. I antikken stod der eftersigende en bronzestatue af Augustus på toppen af mausoleet, som var omgivet af et parkanlæg med cypresser. Ligeledes stod der foran indgangen to bronzetavler, som var indgraveret med Augustus’ beretning om sine gerninger, Res gestae Divi Augusti. Facaden var oprindeligt beklædt med travertin og marmor, men i dag står kun bygningens kerne af cement og tufa tilbage. Inde i mausoleet stod adskillige vægge i koncentriske cirkler omkring det inderste kammer, hvor Augustus’ urne blev sat ned. Familiemedlemmer og efterfølgere til Augustus blev ligeledes begravet i mausoleet, som var i brug i mere end et århundrede.
Da senere kejsere fik rejst deres egne gravmæler, som Castel Sant’Angelo, mistede Mausoleet sin relevans. Herefter blev monumentet bl.a. brugt som fæstning i middelalderen og en have i renæssancen. I 1930’erne blotlagde og restaurerede Mussolini monumentet og området omkring det, men det fik efter 2. Verdenskrig lov til at forfalde.
I 2017 begyndte en kæmpemæssig restaurering af mausoleet, som har gjort det tilgængeligt for offentligheden.